b'\n_START_ARTICLE_\nVeikai\n_START_PARAGRAPH_\nVeikai (angl. Waco tribe)\xc2\xa0\xe2\x80\x93 viena i\xc5\xa1 vi\xc4\x8dit\xc5\xb3 gen\xc4\x8di\xc5\xb3. Gentis priskiriama JAV Vidurio vakar\xc5\xb3 ind\xc4\x97nams. Anks\xc4\x8diau gyveno \xc5\xa1iaur\xc4\x97s ryt\xc5\xb3 Teksase. Dabar jie priklauso JAV federaliai pripa\xc5\xbeintiems vi\xc4\x8ditams (Oklahoma).\n_START_SECTION_\nIstorija\n_START_PARAGRAPH_\nVeikai buvo tavakoni\xc5\xb3 genties dalis. \xc5\xa0iandieninis Teksaso miestas Veikas (Waco) yra vietoje, kur bent iki 1820\xc2\xa0m. stov\xc4\x97jo pagrindinis veik\xc5\xb3 kaimas. Pranc\xc5\xabz\xc5\xb3 tyrin\xc4\x97tojas Jean-Baptiste B\xc3\xa9nard de la Harpe per \xc5\xa1\xc4\xaf region\xc4\x85 keliavo 1719\xc2\xa0m., ir tautel\xc4\x97, kuri\xc4\x85 jis pavadino Honecha ar Houecha, galb\xc5\xabt ir buvo veikai. Guillaume de L\xe2\x80\x99Isle \xc5\xbeem\xc4\x97lapyje \xe2\x80\x9eCarte de la Louisiane et du Cours du Mississipi\xe2\x80\x9c tauta Quainco irgi tikriausiai veikai. Veikai dar vadinami Huaco ar Hueco._NEWLINE_Veiko kaim\xc4\x85 prie Brazoso up\xc4\x97s i\xc5\xa1 \xc5\xa1on\xc5\xb3 supo du tavakoni\xc5\xb3 kaimai, El Quiscat ir Flechazos. 1824\xc2\xa0m. Stivenas Ostinas (Stephen F. Austin) ra\xc5\xa1\xc4\x97, kad Veiko kaimas buvo 40 akr\xc5\xb3 dyd\xc5\xbeio, jame buvo 33 \xc5\xbeolin\xc4\x97s trobel\xc4\x97s ir ma\xc5\xbedaug 100 \xc5\xbemoni\xc5\xb3. Jie augino 200 akr\xc5\xb3 kukur\xc5\xabz\xc5\xb3 laukuose, aptvertuose kr\xc5\xabm\xc5\xb3 tvoromis. 1829\xc2\xa0m. kaimas tur\xc4\x97jo apsaugini\xc5\xb3 \xc5\xbeem\xc4\x97s pylim\xc5\xb3. 1837\xc2\xa0m. Teksaso reind\xc5\xbeeriai planavo Veiko kaime \xc4\xafrengti fort\xc4\x85, bet po keli\xc5\xb3 savait\xc4\x97s \xc5\xa1ios minties atsisak\xc4\x97. 1844\xc2\xa0m. 8 myliomis pie\xc4\x8diau buvo \xc4\xafkurtas prekybinis postas. 1830\xc2\xa0m. Jean-Louis Berlandier Veiko kaime suskai\xc4\x8diavo 60 nam\xc5\xb3._NEWLINE_Prie Guadalupe River up\xc4\x97s veikai tur\xc4\x97jo antr\xc4\x85, ma\xc5\xbeesn\xc4\xaf kaim\xc4\x85._NEWLINE_1835, 1846 ir 1872\xc2\xa0m. gentis pasira\xc5\xa1\xc4\x97 sutartis su JAV ir vi\xc4\x8ditais. 1872\xc2\xa0m. sutartimi Ind\xc4\x97n\xc5\xb3 teritorijoje (Indian territory) buvo \xc4\xafkurtas j\xc5\xb3 rezervatas, kur juos perkraust\xc4\x97. 1902\xc2\xa0m., pagal Dawes\xe2\x80\x99o \xc5\xbeem\xc4\x97s paskirstymo akt\xc4\x85 (Dawes Allotment Act), rezervato \xc5\xbeem\xc4\x97s buvo padalintos \xc4\xaf individualius \xc5\xbeem\xc4\x97s sklypus, o veikai tapo JAV pilie\xc4\x8diais. \xc5\xa0iandien veikai yra vi\xc4\x8dit\xc5\xb3 gen\xc4\x8di\xc5\xb3 dalis.\n_START_SECTION_\nKult\xc5\xabra\n_START_PARAGRAPH_\nGentis gyveno pint\xc5\xb3 avili\xc5\xb3 pavidalo trobel\xc4\x97se su atramin\xc4\x97mis kartimis, paprastai dengtomis \xc5\xbeol\xc4\x97mis vik\xc5\xa1riais (Juncaceae), kartais bizon\xc5\xb3 kailiais. Trobel\xc4\x97s b\xc5\xabdavo 20\xe2\x80\x9325\xc2\xa0m auk\xc5\xa1\xc4\x8dio. Be kukur\xc5\xabz\xc5\xb3 veikai dar augino pupas, moli\xc5\xabgus ir kitas kult\xc5\xabras.\n_START_SECTION_\nKalba\n_START_PARAGRAPH_\nVeikai anks\xc4\x8diau kalb\xc4\x97jo viena i\xc5\xa1 kad\xc5\xb3 kalb\xc5\xb3. Egzistavo veik\xc5\xb3 dialektas, buv\xc4\x99s vi\xc4\x8dit\xc5\xb3 kalbos at\xc5\xa1aka. Dialektas i\xc5\xa1nyk\xc4\x99s, nes ir vi\xc4\x8dit\xc5\xb3 kalb\xc4\x85 bemoka 1 \xc5\xbemogus.\n_START_SECTION_\nVeikai toponimuose\n_START_PARAGRAPH_\nVeiko miestas Teksase pavadintas pagal veik\xc5\xb3 gent\xc4\xaf. Pagal juos pavadintas ir Hueco Springs prie Niu Braunfelso miesto Teksase.'